
	Uz

Finanšu ministrijai
Vita.Bruzas@vni.lv
 


Atzinums par Ministru kabineta rīkojuma projektu “Par valsts nekustamo īpašumu pārdošanu”
(VSS-567)

Vides aizsardzības un reģionālās attīstības ministrija (turpmāk – Ministrija) savas kompetences ietvaros izvērtēja Finanšu ministrijas sagatavoto Ministru kabineta rīkojuma projektu “Par valsts nekustamo īpašumu pārdošanu” (VSS-567) (turpmāk – projekts) un tā sākotnējās ietekmes novērtējuma ziņojumu (anotāciju) (turpmāk – anotācija) un atbalsta tā tālāku virzību bez iebildumiem, vienlaikus, izsaka šādus priekšlikumus.

1. No projekta anotācijā un paskaidrojošos dokumentos esošās informācijas izriet, ka par zemesgabaliem Rīgā, Uriekstes ielā 9A ar kadastra apzīmējumu 0100 013 0183 un Rīgā, Rankas ielā 9B ar kadastra apzīmējumu 0100 013 0185 radās jautājums par to iespējamo izmantošanu transporta infrastruktūras attīstībai. 
Atbilstoši Rīgas domes Pilsētas attīstības departamenta 2019. gada 5. jūnija vēstulei projektā norādītie īpašumi atbilstoši spēkā esošajam Rīgas teritorijas plānojumam 2006.-2018. gadam neatrodas Rīgas brīvostas teritorijā. Minētais nesakrīt ar Rīgas domes Pilsētas attīstības departamenta 2021. gada 1. aprīļa vēstulē sniegto informāciju, proti, ka minētie zemesgabali saskaņā ar Eksportostas un tai piegulošās teritorijas lokālplānojumu (apstiprināts ar Rīgas domes 2018. gada 11. jūlija saistošajiem noteikumiem Nr. 46) atrodas transporta infrastruktūras TR26 teritorijā, kas paredzēta visu veidu autotransporta un dzelzceļa transporta satiksmes infrastruktūras attīstībai. Kaut arī VAS “Latvijas dzelzceļš” ar 2021. gada 13. aprīļa vēstuli ir informējis, ka jautājums par jauna dzelzceļa savienojoša ceļa izbūvi uz Kundziņsalu nav aktuāls, lūdzu precizēt projekta anotācijā, vai uz projektā minētajiem zemesgabaliem pašvaldības lokālplānojumā ir paredzēts veikt kādas darbības.

[bookmark: _Hlk76390380]2.   Projekta anotācijā ir norādīts, ka atsavinot nekustamos īpašumus Rīgā, Uriekstes ielā 9A ar kadastra apzīmējumu 0100 013 0183 un Rīgā, Rankas ielā 9B ar kadastra apzīmējumu 0100 013 0185, jāņem vērā likumā “Par zemes reformu Latvijas Republikas pilsētās” noteiktie ierobežojumi darījumiem ar zemes īpašumiem. Minētais nesakrīt ar Rīgas domes Pilsētas attīstības departamenta 2021. gada 1. aprīļa vēstulē sniegto informāciju, ka uz minētajiem nekustamajiem īpašumiem neattiecas likuma “Par zemes reformu Latvijas Republikas pilsētās” 21. panta otrajā daļā minētie ierobežojumi.
Likuma “Par zemes reformu Latvijas Republikas pilsētās” 21. panta otrā daļa noteic, ka fiziskas personas, kas nav minētas minētā likuma 20. panta otrajā daļā nevar iegūt īpašumā zemi valsts pierobežas joslās; zemi Baltijas jūras un Rīgas jūras līča kāpu aizsargjoslās un citu publisko ūdenstilpju un ūdensteču aizsargjoslās, izņemot gadījumus, kad tās paredzētas apbūvei atbilstoši pilsētas ģenerālplānam; lauksaimniecības un meža zemi atbilstoši pilsētas pašvaldības teritorijas plānojumam.
Lūdzu sniegt skaidrojumu anotācijā, kā konkrētais gadījums attiecas uz likuma “Par zemes reformu Latvijas Republikas pilsētās” minētajiem ierobežojumiem.

Vēršam uzmanību, ka Ministrija ir izvērtējusi tiesību akta projektā minēto nekustamo īpašumu atsavināšanas tiesisko pamatu. Vienlaikus Ministrija nav vērtējusi atsavināšanas raksturojošajos un pamatojošajos dokumentos minēto faktisko apstākļu atbilstību tiesiskajai situācijai. Informējam, ka par tiesību akta projekta saturu un atbilstību normatīvajiem aktiem, kā arī izpildīšanas iespējamību ir atbildīgs tā virzītājs.



Valsts sekretāra vietniece	         	(*paraksts)       		     		E. Turka



Dmitrijevs, 67026599
dmitrijs.dmitrijevs@varam.gov.lv

